Predkladacia správa

Koncepcia organizácie a rozvoja integrovaného záchranného systému do roku 2010 (ďalej len „koncepcia“) bola schválená uznesením vlády Slovenskej republiky č. 103               z  8. februára 2006. V citovanom uznesení bolo v bode B.3. uložené ministrovi vnútra Slovenskej republiky predložiť na rokovanie vlády správu o plnení úloh, vyplývajúcich z koncepcie. 
Správa  hodnotí dosiahnutý stav budovania integrovaného záchranného systému        v období od schválenia koncepcie do  30. júna 2007 po oblastiach tak, ako boli uvedené v koncepcii. Má informatívny charakter a oproti záverom koncepcie nezakladá pre účastníkov integrovaného záchranného systému  nové úlohy alebo povinnosti.  V kontexte s uvedeným  sa zaoberá problematikou dobudovania štrukturálnych a organizačných väzieb integrovaného záchranného systému, budovaním jeho komunikačnej a informačnej infraštruktúry, riešením odbornej prípravy záchranných zložiek, finančným  a personálnym  zabezpečením. Po jednotlivých oblastiach uvádza výsledky dosiahnuté od schválenia koncepcie, poukazuje na vzniknuté problémy a zároveň uvádza aké kroky, resp. aké opatrenia treba uskutočniť, aby bola I. etapa koncepcie zavŕšená do konca roka 2007. 
Dobudovanie I. etapy systému podpory si do konca roka 2007 vyžiada finančné prostriedky  vo výške 575 592 072,– Sk. K termínu predloženia správy bolo vynaložených 396 781 763,- Sk, ktoré boli  uhradené z mimorozpočtových finančných prostriedkov získaných  z odvodu 8% z prijatého poistného z povinného zmluvného  poistenia zodpovednosti za škodu spôsobenú prevádzkou motorového vozidla za predchádzajúci rok. Dobudovanie II. etapy systému podpory si v rokoch 2008 až 2010 vyžiada finančné prostriedky vo výške 266 451 000,- Sk, ktoré sa predpokladá uhrádzať tak ako v I. etape, z mimorozpočtových finančných prostriedkov. Bežné výdavky na zabezpečenie prevádzky koordinačných stredísk predstavujú potrebu 110 až 115 miliónov Sk ročne z finančných prostriedkov zo štátneho rozpočtu z rozpočtovej kapitoly ministerstva.
Predkladaná správa bola vypracovaná v spolupráci s jednotlivými základnými záchrannými zložkami integrovaného záchranného systému, predovšetkým však so záchrannou zdravotnou službou, ktorej   operačné strediská tvoria súčasť koordinačných stredísk integrovaného záchranného systému a ktorá úzko spolupracovala pri budovaní komunikačnej a informačnej infraštruktúry integrovaného záchranného systému. V rámci medzirezortného pripomienkového konania  Ministerstvo zdravotníctva Slovenskej republiky predložilo 18  zásadných pripomienok formálneho a vecného charakteru. Po rozporovom konaní na úrovni zástupcov sekcie zdravia Ministerstva zdravotníctva Slovenskej republiky a sekcie krízového manažmentu a civilnej ochrany Ministerstva vnútra Slovenskej republiky bol materiál vo vzájomnej spolupráci odborných útvarov zainteresovaných ministerstiev upravený a na rokovanie vlády sa predkladá  bez rozporov.